CELEX: 62011TN0442
Language: mt
Date: 2011-08-05 00:00:00
Title: Kawża T-442/11: Rikors ippreżentat fil- 5 ta’ Awwissu 2011 — Evropaïki Dynamiki vs Il-Kummissjoni

1.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 290/17
            
         Rikors ippreżentat fil-5 ta’ Awwissu 2011 — Evropaïki Dynamiki vs Il-Kummissjoni
   (Kawża T-442/11)
   2011/C 290/25
   Lingwa tal-kawża: l-Ingliż
   
      Partijiet
   
   
      Rikorrenti: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateni, il-Greċja) (rappreżentanti: N. Korogiannakis u M. Dermitzakis, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni tas-27 ta’ Mejju 2011, li ma tieħux azzjoni sabiex tirrimedja s-sitwazzjoni wara li l-Ombudsman Ewropew wasal għall-konklużjoni li d-Deċiżjoni meħuda mill-Kummissjoni f’Novembru 2006, sabiex tagħżel il-prodotti u servizzi ta’ kumpannija terza, ma kinitx f’konformità mal-leġiżlazzjoni tal-UE applikabbli dwar il-kuntratti pubbliċi;
            
         
               —
            
            
               tikkundanna lill-Kummissjoni tħallas id-danni tar-rikorrenti sabiex tinnewtralizza l-impatt li hija sofriet minħabba d-deċiżjoni tagħha ta’ Novembru 2006;
            
         
               —
            
            
               tikkundanna lill-Kummissjoni tħallas lir-rikorrenti EUR 1 miljun għal telf ta’ opportunità li tipparteċipa fis-sejħa għal offerti li hija ddeċidiet li tikkanċella;
            
         
               —
            
            
               tikkundanna lill-Kummissjoni tħallas lir-rikorrenti EUR 1 miljun għal użu awtorizzat ta’ drittijiet ta’ proprjetà intellettwali;
            
         
               —
            
            
               tikkundanna lill-Kummissjoni tħallas lir-rikorrenti l-ammont ta’ EUR 10 miljun għal telf mhux pekunjarju, li jikkonsisti f’li ġiet ippreġudikata r-reputazzjoni u l-kredibbiltà tagħha;
            
         
               —
            
            
               tikkundanna lill-Kummissjoni toħroġ avviż pubbliku, li jinforma lis-suq u l-utenti kollha interessati f’CIRCA (għodda tal-IT li tagħmel possibbli l-kollaborazzjoni elettronika fost l-impjegati jew gruppi ta’ individwi li jinsabu f’postijiet differenti), li din ma hijiex pjattaforma li ma għadhiex tinuża, li l-pjattaforma żviluppata minn Alfresco Software Ltd. ma hijiex pjattaforma privileġġata u li l-utenti huma liberi li jgħażlu pjattaforma tal-għażla tagħhom bħala sostituta għal CIRCA; u
            
         
               —
            
            
               tikkundanna lill-Kummissjoni għall-ispejjeż legali u spejjeż oħra fir-rigward ta’ din l-applikazzjoni, anki jekk l-applikazzjoni preżenti hija miċħuda.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               (1)
            
            
               L-ewwel motiv ibbażat fuq l-allegazzjoni li l-Kummissjoni kisret l-obbligu li jirriżulta mill-Artikoli 27, 88, 89 u 91 tar-regolament finanzjarju (1), kif ukoll tal-Artikoli 116, 122 u 124 tar-regoli ta’ implementazzjoni (2), sabiex torganizza sejħa għal offerti miftuħa jew ristretta.
            
         
               (2)
            
            
               It-tieni motiv ibbażat fuq l-allegazzjoni li l-Kummissjoni kisret il-prinċipji ta’ nondiskriminazzjoni u trattament ugwali.
            
         
               (3)
            
            
               It-tielet motiv ibbażat fuq l-allegazzjoni li l-Kummissjoni kisret il-prinċipju ta’ amministrazzjoni tajba u l-obbligu ta’ motivazzjoni.
            
         
               (4)
            
            
               Ir-raba’ motiv ibbażat fuq l-allegazzjoni li l-Kummissjoni għamlet użu ħażin tal-poteri tagħha.
            
         
      (1)  Regolament tal-Kunsill (KE, Euratom) Nru 1605/25, tal-25 ta’ Ġunju 2002, rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 74).
   
      (2)  Regolament tal-Kummissjoni (KE, Euratom) Nru 2342/2002, tat-23 ta’ Diċembru 2002, li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjarju li jgħodd għall-baġit ġenerali tal-Komunitajiet Ewropej